ועדת החינוך, התרבות והספורט, כנסת 18, פרוטוקול מספר 129, 2009-12-30 09:00

זבולון אורלב: בוקר טוב.

זבולון אורלב: אני פותח את ישיבת ועדת החינוך, התרבות והספורט.

זבולון אורלב: על סדר-היוםף תקנות מוסדות חינוך תרבותיים יחודיים (הכרה במוסדות חינוך בשנת הלימודים התשס"ע), התש"ע-2009.

זבולון אורלב: הפניה של השר אומרת שתקנות אלו נועדו לאפשר תקצוב מוסדות חינוך תרבותיים ייחודיים אשר פעלו במהלך שנת הלימודים תשס"ט, תוך ציפייה לפרסומן של התקנות בעבור שנת הלימודים תשס"ט.

זבולון אורלב: בעצם כאן אנחנו מתקנים את העבר.

זבולון אורלב: רשות הדיבור לסגן השר מאיר פרוש.

זבולון אורלב: נעניתי לפנייתו להביא בדחיפות את התקנות לדיון ולאישור לפני תום שנת הכספים.

מאיר פרוש: בוקר טוב חבריי, בראשותך אדוני היושב ראש.

מאיר פרוש: אני באמת מודה לך על כך שלאחר שכבר פרסמו את סדר היום של השבוע, הסכמת לדון בנושא ולאשר אותו, אם וכאשר הוועדה תסכים לאשר אותו.

מאיר פרוש: אני אסביר מדוע מעבר לעניין הזה שזה כבר סוף שנה, יש נחיצות ויש באמת צורך ויש גם אמת בבקשה הזאת.

מאיר פרוש: חוק חינוך מוסדות תרבותיים ייחודיים בא להסדיר את התקצוב של מוסדות על-יסודיים בנים במגזר החרדי, אם כי לא כך כתוב בחוק ולחוק יש שם משלו.

מאיר פרוש: לאחר דחיות על גבי דחיות בסופו של דבר בג"צ קבע שאי-אפשר לתקצב.

מאיר פרוש: במקביל להתדיינות בבג"צ היה גם הליך של חקיקה בכנסת.

מאיר פרוש: הכנסת סיכמה את החוק בכך שאלה שקיבלו בעבר – הרי יש צורך לעשות תקנות לחוק.

מאיר פרוש: אלה שקיבלו בעבר יוכלו בהוראת מעבר לקבל על אתר תקצוב.

מאיר פרוש: זה היה בסוף שנת הלימודים של תשס"ח.

מאיר פרוש: ידענו שתבוא שנה חדשה ובלי עין רעה יש ריבוי טבעי וייפתחו מוסדות נוספים.

מאיר פרוש: מאחר ולא עשו תקנות מכיוון שנכנסנו לשנת בחירות, בינתיים נפתחו מוסדות ולגבי החדשים לא היתה הוראה איך הם יקבלו תקציב.

מאיר פרוש: שר החינוך גדעון סער, נדרש, בין השאר, לשאלה איך אנחנו לתקצב את אותם שאותם מוסדות שפעלו הפעילו מוסד חינוך, היו להם תלמידים, ולא יכלו לקבל כסף מהמדינה מכיוון שהם לא קיבלו בעבר ואין לגביהם שום הוראה.

מאיר פרוש: הוא פנה ליועץ המשפטי לממשלה, שיאפשרו לאותם תלמידים, לאותם מוסדות שפעלו בשנת הלימודים תשס"ט, שיקבלו תקצוב.

מאיר פרוש: היועץ המשפטי לממשלה הסכים לכך ולצורך זה יש צורך בתקנות המיוחדות של שר החינוך שהעביר את זה לבקשתנו כאן לוועדה על מנת לאשר את זה.

מאיר פרוש: אם זה יאושר נוכל לתקצב את אותם מוסדות שפעלו בתשס"ט למרות שהם לא היו מאושרים או שלא הכירו בהם אז כי לא היה כל כלי לקבל אותם.

מאיר פרוש: היתה שאלה של תקצוב.

מאיר פרוש: גם הנושא הזה לקח זמן.

מאיר פרוש: אני יכול לבשר לך, מה שבוודאי אתה לא יודע, שוועדת הכספים בראשותו של יו"ר ועדת הכספים אישרה לפני מספר ימים 10,700,000 שקל כדי שנוכל לתקצב, אם וכאשר יאשרו היום את התקנות.

זבולון אורלב: כלומר זה תלוי בי עכשיו אם המוסדות יקבלו 10,700,000.

זבולון אורלב: גפני לא נמצא פה.

מאיר פרוש: אבל העוזר הנאמן נמצא פה ועוד חברים וידידים, נמסר לו את הכול.

זבולון אורלב: שיפמן רב איתי על 3 מיליון שקלים לתנועות הנוער העולמיות.

זבולון אורלב: משה גפני, אמרתי שתלוי בי אם תקבלו 10 מיליון.

משה גפני: עכשיו זה תלוי בך, אנחנו כל הזמן תלויים.

מאיר פרוש: אמרתי שהתליה האחרונה היתה אצלך.

זבולון אורלב: סגן השר ציין שלאחר מאמצים רבים עלה בידו לשכנע אותך להעביר בוועדת הכספים את ההעברה התקציבית של 10,700,000.

זבולון אורלב: הואיל והפרוטוקול לא רואה את הקריצה, כמובן שאמרתי זאת בהומור.

זבולון אורלב: אחרי זה עוד מישהו יצטט, חס וחלילה, ביתד נאמן, את הקטע הזה נגדך.

זבולון אורלב: ובכן, אנחנו עושים כאן מעשה לא שגרתי בכך שאנחנו מאשרים תקציב עבור תקופה רטרואקטיבית.

זבולון אורלב: הואיל והמוסדות לא אשמים אלא כאן הליכי החקירה השתבשו, כפי שאמר סגן השר, אז בוודאי שהתלמידים לא צריכים לסבול.

זבולון אורלב: גברתי היועצת המשפטית, בבקשה.

מירב ישראלי: אני מזכירה שכשאישרנו את תקנות ההכרה הכלליות, עלתה השאלה הזאת והפננו את העניין חזרה למשרדי הממשלה וביקשנו שיתייעצו עם היועץ המשפטי לממשלה מה הדרך לפתור את הבעיה.

מירב ישראלי: התקנות האלה אמורות לפתור את הבעיה הזאת.

מירב ישראלי: כדי לדייק, מדובר לא על מוסדות חדשים אלא גם על מוסדות ותיקים, שבפער שבין התקנת התקנות גם הם לא - - -

מיכל סגל: נכון.

זבולון אורלב: בין 55% לבין 50%.

מירב ישראלי: נכון מאוד, גם הם לא יכלו לקבל - - -

זבולון אורלב: יכול להיות שסגן השר לא רוצה שהם יקבלו.

זבולון אורלב: סגן השר, עלתה כאן שאלה.

זבולון אורלב: ציינת בדבריך שזה בא לפתור רק את הבעיה של המוסדות החדשים.

זבולון אורלב: לפי מה שכתוב בתקנות, זה פותר לא רק את הבעיות של המוסדות החדשים אלא גם מגדיל את התקציב למוסדות הקיימים.

זבולון אורלב: התכוונת שגם את זה נאשר?

מאיר פרוש: חוק תלמודים ייחודיים אומר שיקבלו 60%.

משה גפני: תגיד לפרוטוקול שסגן השר לא חשב לאשר את התקנה אבל אתה שכנעת אותו.

זבולון אורלב: תנו לי קצת להתעלל בכם.

זבולון אורלב: אני קורא את התקנה: יש בעיות מיוחדות?

מירב ישראלי: לא.

מירב ישראלי: כבר העברתי את ההערות שלי והן הופנמו לתוך התקנות.

מירב ישראלי: בעיקרון, יש הערה ניסחות אחת של משרד המשפטים.

יעקב פרידברג: בסעיף 2(1).

יעקב פרידברג: "הוא הגיש בקשה לרישיון מכוח חוק פיקוח על בתי ספר, התשכ"ט 1969 לקראת שנת הלימודים התשס"ח או התשס"ט;" על פי הסיכום שהיה אצל המשנה ליועץ המשפטי לממשלה, לא די בזה שהוגשה בקשה אלא שצריך גם שתהיה ראייה שהוגשה הבקשה הזאת.

יעקב פרידברג: לכן אנחנו חושבים שצריך להוסיף "והוכיח כי יכול היה לעמוד בתנאים לקבלת רישיון לפי החוק האמור".

מירב ישראלי: "יכול היה לעמוד" כמו בסעיף 3.

זבולון אורלב: אנחנו רואים את ההסכמה הזאת כאילו זה בתקנות, אף שלא אקרא זאת, נראה זה כאילו הופיע בתקנות.

זבולון אורלב: "בתוקף סמכותי לפי סעיף 2 ו-38 לחוק מוסדות חינוך תרבותיים יחודיים, התשס"ח-2008, (להלן – החוק), ובאישור ועדת החינוך, התרבות והסורט של הכנסת, אני מתקין תקנות אלה: "מוסד חינוך" – מוסד חינוך שלומדים בו תלמידי בכיתות ט' עד יב', כולן או חלקן, של קבוצות האוכלוסיה החרדית, שתלמידיו לומדי בישיבה לימודי קודש לפי ההלכה היהודית; "בעל מוסד", "תזכיר הסבר", "תצהיר" – כהגדרתם בתקנות מוסדות חינוך תרבותיים יחודיים (הכרה במוסד חינוך חרדי), התשס"ט-2009 (להלן – תקנות ההכרה).

מירב ישראלי: זה התקנות הכלליות שחלות מעלה והלאה.

זבולון אורלב: "2.

זבולון אורלב: על אף האמור בתקנות ההכרה, יראו מוסד חינוך כמוסד שהוכר לפי החוק לעניין שנת הלימודים התשס"ט, אם עמד בעל המוסד בכל אלה: הוא הגיש בקשה לרישיון מכוח חוק פיקוח על בתי ספר, התשכ"ט – 1969 לקראת שנת הלימודים התשס"ח או התשס"ט והוכיח כי עמד או יכול היה לעמוד בתנאים למתן רישיון לפי החוק האמור; הוא הגיש הצהרה לפי סעיף 39 לחוק; הוא הוכיח כי עמד או יכול היה לעמוד בתנאים למתן רישיון לפי הוראות סעיף 12 לחוק, בשנת הלימודים התשס"ט;

זבולון אורלב: פה אין תשס"ח?

מירב ישראלי: כן, כי הרישיון לפי 12, בעצם החוק עבר הוראת - - -

זבולון אורלב: הבנתי.

מירב ישראלי: אולי רק נגיד: 39 זה ההצהרה לעניין תקופת המעבר.

מירב ישראלי: סעיף 12 זאת עבירה פלילית.

זבולון אורלב: "4.

זבולון אורלב: הוא הוכיח כי היה ברשותו אישור מאת לשכת הבריאות לפיו היא לא התנגדה למתן הרישיון מבחינת התברואה לשנת הלימודים התשס"ח או התשס"ט;" האישור הוא שאין התנגדות או שיש אישור פוזיטיבי?

מיכל סגל: זה גם וגם.

מיכל סגל: או שאין התנגדות או שזה אישור פוזיטיבי.

זבולון אורלב: מספיק שאין התנגדות?

מיכל סגל: כן.

זבולון אורלב: "5.

זבולון אורלב: הוא הגיש אישור של יועץ בטיחות מוסמך ולפיו תנאי הציוד והבטיחות במוסד בשנת הלימודים התשס"חי או התשס"ט היו בהתאם לקבוע בחוזר המנהל הכללי בעניין זה; הוא הגיש רשימת תלמידים שלמדו במוסד וכן פירוט מספר שעות הלימוד בשבוע ומספר ימי הלימוד בשבוע במוסד בשנת הלימודים התשס"ט, המעידה על קיום התנאים האמורים בתקנה 3(1) – (4), ו- (6) לתקנות ההכרה; הוא הגיש תזכיר הסבר; הוא הגיש תצהיר כי תוכנית הלימודים בו ואורח הפעילות במסגרתו עומדים בתנאי ההכרה הקבועים בחוק ובתקנות ההכרה.

זבולון אורלב: בקשה להכרה לפי תקנות אלה תוגש על ידי בעל המוסד תוך 60 ימים מיום פרסומן של תקנות אלה; הבקשה תוגש לשר או למי שהוא הסמיך לכך בכתב בארבעה עותקים ובחתימת בעל המוסד, ואם היה תאגיד, בידי מורשי החתימה של בעל המוסד ותכלול את שם המוסד ומענו, שם מנהלו ואת המסמכים המעידים על עמידת המוסד בתנאי תקנה 2.

זבולון אורלב: השר יחליט בבקשה ויודיע על כך לבעל המוסד ולמנהלו בתוך חודשיים מיום הגשתה".

זבולון אורלב: יש לי שאלה.

זבולון אורלב: מנהל אגף החינוך המוכר הוא זה שיטפל בזה?

מאיר פרוש: כל נושא הרישוי.

זבולון אורלב: כל הטפסים תואמו איתו?

זבולון אורלב: הוא יודע מזה?

מיכל סגל: כן.

מיכל סגל: בגלל לוחות הזמנים הוא לא יכול היה להיות פה.

זבולון אורלב: שהכול יהיה מתואם איתו שלא יהיה פער.

מאיר פרוש: במכתב של השר אליך יש לו העתק.

מאיר פרוש: השבוע נציגיו היו בוועדה שבה ישבנו לסכם איך אנחנו מארגנים את הדבר.

זבולון אורלב: ליועצת המשפטית אין הערות, למשרד המשפטים אין הערות, למשרד החינוך אין הערות.

זבולון אורלב: אני מעלה את התקנות לאישור הוועדה.

זבולון אורלב: מי בעד?

זבולון אורלב: מי נגד?

זבולון אורלב: הצבעה בעד – רוב נגד – אין נמנעים אין

זבולון אורלב: התקנות אושרו פה אחד.

זבולון אורלב: הישיבה נעולה.